V Podsredi spet Praznik kozjanske jabke

Po dveh letih spet več starih sort jabolk

Tudi letos so v Podsredi pripravili že 14. praznik kozjanskega jabolka. Etnološka in ekološka prireditev poteka ves teden, na njej pa se zvrstijo tako predavanja in delavnice kot pohodi in razstave. Kot ponavadi pa se vse zaključi z velikim sejmom regionalnih produktov, ki traja kar dva dni.

Sejem regionalnih produktov, kot ga uradno poimenujejo organizatorji – Kozjanski park, je vedno zelo dobro obiskan, saj na njem obiskovalci ne najdejo nobene krame, ampak zgolj doma narejene izdelke, stvaritve mojstrskih obrtniških delavnic, ekološko pridelano hrano in še marsikaj zanimivega. Na tem sejmu se je tudi letos trlo razstavljavcev iz vse Slovenije, ki pa ne ponujajo kiča, bižuterije, ampak izdelke domačinov in mojstrskih obrtniških delavnic, ekološko pridelano hrano in še marsikaj zanimivega, tako za oči in kot za usta.
Letos se je tako na trgu v Podsredi na 140. stojnicah predstavilo 170 razstavljavcev. In kot pravi Valerija Slemenšek iz Kozjanskega parka si več razstavljavcev preprosto ne morejo več privoščiti. Slemenškova to pojasnjuje: »To je seveda maksimum, kar je možno v Podsredo spravit. Namreč ni Podsreda dovolj velika za vse ponudnike, ki bi želeli k nam priti. K nam lahko namreč pridejo samo ekološke kmetije, tradicionalni obrtniki. To se pravi, da pri nas ne najdete nobenega kiča, nobene sladkorne pene in podobne krame.«

Sejem vsako leto privabi številne obiskovalce, saj se na njem marsikaj dogaja. Ob prazniku so tudi letos podelili naziv Carjevič, ki ga prejme tisti, ki je najbolj poskrbel za svoj travniški sadovnjak. Peti naziv Carjeviča je letos prejel Ivan Omerzu iz Zgornje Pohance, ki ima ob družinskem podjetju še 8 hektarov kmetijskih zemljišč, na njih pa tudi stare sorte sadnih dreves. Omerzu je o tem povedal: »Nekje imamo okrog 130 raznovrstnih dreves. Imamo dva nasada, eden je starejši, nekje okoli sedm let, drugi je pa nekje v tretjem letu. In če sem čisto iskren, je sadjarstvo iz družinskega hobija prišlo že kar v malo resne zadeve.« Novega Carjeviča so seveda tudi ustoličili na sadjarskem tronu, delu kiparja in vsestranskega kulturnega ustvarjalca Francija Černelča. Ta je letos izdelal še en kip, tokrat pesnika Antona Aškerca, s katerim je tudi družinsko povezan, saj je njegova žena pranečakinja pesnika. Kip je izdelan iz kamna in stoji pred Slovensko-bavarsko hišo v Podsredi, pred nekdanjo kaplanijo.
Ponudba na stojnicah je bila tudi letos res pestra in kar vabi k nakupu. Letos je bogata tudi ponudba starih sort jabolk, saj je bila narava tokrat bolj prijazna in je po lanski pozebi in še prej toči letos kar precej pridelka. Seveda pa to ni edini razlog, da obiskovalci tako radi pridejo v Podsredo, saj na sejmu vseskozi poteka tudi pester zabavni in kulturni program.

